Gunnar Owe Gundersen (Høyre), 2012-06-15:
Det er ingen tvil om at det er mye bra i Norge. Det er egentlig bemerkelsesverdig bra, så det kan man slutte seg til. Det skyldes trygg økonomisk styring, det er det heller ikke noen grunn til å legge skjul på, der har det vært ganske bred støtte rundt handlingsregelen. Jeg hører med til dem som er enig med komitélederen i at handlingsregelen er viktig, og enda bedre hadde det vært om man holdt seg til intensjonen med den, at det meste av oljepengene skulle ha gått til vekstfremmende tiltak i Norge. Så jeg tror vi kan garantere at når Høyre kommer i posisjon, kommer den ansvarligheten til å fortsette. Den tilliten er viktig. Men det er heller ingen tvil om at farene er der, slik som vi hører nå. Jeg la merke til det samme som representanten Tybring-Gjedde, at det meste av tiden til statsråden ble brukt til å beskrive situasjonen i Europa. Det er ingen tvil om at det er en stor utfordring, men vi har også gjennom høringen fått presentert at det er utfordringer i Norge. Boligmarkedet er én ting, som jeg kommer tilbake til. Når det gjelder todelingen av norsk økonomi, sa NHO rett ut i høringen at de har aldri sett så store verken næringsmessige deler i Norge eller regiondeler som vi nå ser. Jeg tror vi skriver oljepris bak det meste, og vi får håpe at Finansdepartementet har bedt til høyere makter om at de har mer rett enn markedet for tiden, for man skriver opp oljeprisen til et nivå som ligger vesentlig over det som gjelder i markedet akkurat nå, i hvert fall. Skatteopplegget hadde vi på tirsdag, så jeg skal ikke bruke mye tid på det, selv om jeg ser i replikkrunden at noen prøver å dra opp skattedebatten fra hovedbudsjettdebatten i fjor. Det kommer en skattepolitikk for vekst. Det kommer vi helt sikkert tilbake til når budsjettet skal presenteres til høsten, for det er da Høyre tar den store debatten rundt skattepolitikken. Men jeg synes revidert slik sett er bemerkelsesverdig, ved at man egentlig ikke tar noen av debattene rundt de store trekkene i norsk økonomi. Det må jo egentlig bety at selv om man skriver at man er bekymret for boligmarkedet, todelingen og alt, er man egentlig ganske tilfreds. Dette med bolig er ganske spesielt. Vi har lav ledighet, god vekst, lav rente, stor innvandring, folkevandring fra distriktene til byene – og vi har også en lav tilførsel av nye boliger, som representanten Syversen var inne på. Det er veldig lite der som tyder på at vi skal få et krakk i markedet, og det er minst like mange eksperter som sier at vi nå sitter på en boligboble som kan gå opp. Konsekvensen av den rød-grønne politikken blir da at man stenger ungdom ute fra markedet, og man kan komme til å gjøre det på permanent basis. Det er minst like stor risiko for det, slik som situasjonen er i dag. Vi er selvfølgelig ikke imot egenkapital ved kjøp, men vi mener kanskje at mye av den beslutningen bør ligge hos bankene og den enkelte låntaker. Den eneste grunnen til å se noen farer i det norske boligmarkedet er fall i oljeprisen. Det vil være rimelig dramatisk, hvis det kommer. Men der ser jeg ingen sammenheng i resten av den rød-grønne politikken vi har. Vi fører egentlig en skattepolitikk overfor oljeselskapene som heller tyder på at vi skal etablere olje som næring i Norge, enn at det er en næring som nå er i ferd med å styre det aller meste av virksomheten og aktiviteten her. Vi har hatt en fantastisk suksess med oljenæringen. Det er den som nå bærer det norske samfunnet, det er det ingen tvil om. Men jeg stiller spørsmål ved om det da er fornuftig å ha de samme sterke incentivene til å fortsette den økte aktiviteten. Gjennom spørsmålsrunden med departementet nå i budsjettprosessen i forbindelse med revidert har jeg blitt ganske skremt av den totale mangelen på gode analyser når det gjelder investeringsaktivitet i Nordsjøen, og når det gjelder alternative utviklingstrekk i det fossile markedet. Vi har spurt om skifergassutviklingen i USA. Det avslører egentlig at departementet ikke har begrep om hva som foregår, og det gjelder altså den sektoren som definitivt er den aller viktigste for norsk velferd framover. Det skremmer meg at kanskje departementet også er inni en oljetåke. Her er det mange ting som vi helt sikkert kommer tilbake til i hovedbudsjettet til høsten, men jeg hadde håpet at statsråden også hadde brukt revidert til å diskutere en del slike sentrale problemstillinger.